### Beslutningstema

Sundhedsudvalget orienteres om genberegning af madpriser for 2022.

### Sagsfremstilling

Det er i Tønder Kommune muligt at få madservice leveret, hvis ikke man er stand til selv at lave mad. Dette omfatter også kommunens plejecentre. Prisen for dette regnes en gang årligt, men kommunen skal løbende justere madpriserne, når omkostningerne ikke stemmer overens med afregningsprisen. Prisudviklingen i 2022 har gjort det nødvendigt at justere madpriserne. De nye madpriser er beregnet med udgangspunkt i de seneste pris- og lønfremskrivningsskøn fra Kommunernes Landsforening. De nye madpriser fremgår af det vedhæftede bilag.

De nye madpriser har to primære konsekvenser:

Den første konsekvens er, at den private leverandør, som Tønder Kommune har som leverandør på området, skal have en højere afregningspris for 2022. Det vurderes, at de nye priser vil medføre en øget udgift til den private leverandør på ca. 40.000 kr. i 2022.

Den anden konsekvens er, at den pris, som borgere opkræves for biretter stiger fra 21 kr. til 22 kr. Dette kan håndteres på følgende måder:

Model 1: Prisstigningen indføres i 2022. Det forventes, at opkrævningen vil kunne begynde i oktober 2022. Den øgede opkrævning forventes at give en merindtægt på samlet ca 3.300 kr. i årets sidste kvartal.

Model 2: Prisstigningen på biretter justeres ikke i 2022. Prisstigningen vil automatisk blive indregnet som en del af taksterne for 2023.

Der er et lovbestemt maksimumbeløb for, hvad borgere må opkræves for hhv. en hovedret, og en fuld døgnkost. Da Tønder Kommunes produktionsomkostninger er højere end denne grænse, vil øvrige borgerpriser ikke blive påvirket af de nye madpriser.

Fagchefen for Pleje og Omsorg indstiller, 15. august 2022, pkt. 4:

at genberegningen af madpriserne for 2022 tages til efterretning,

at udvalget vælger Model 2 ift. håndtering af prisstigningen, og

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 15. august 2022, pkt. 4:

Indstillingen godkendt med den tilføjelse at sagen ikke skal videresendes til Økonomiudvalget og Kommunalbestyrelsen.

Sekretariatsbemærkning:

Sagen genoptages, da beregningen af madpriserne påvirker de private leverandører, og taksterne derfor skal videresendes til godkendelse i Økonomiudvalget og Kommunalbestyrelsen.

### Fagchef for Pleje og Omsorg indstiller,

at genberegningen af madpriserne for 2022 tages til efterretning,

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 5. december 2022, pkt. 6:

Indstillingen anbefales.

Beslutning fra Økonomiudvalget, 15. december 2022, pkt. 16:

Indstillingen anbefales.

### Beslutning

Indstillingen godkendt.